
Резюме: Статията проследява историко-политическия процес, довел до приемането на Република България в НАТО на 29 март 2004 г. Анализът разглежда прехода от първоначалната политическа идея за евроатлантическа ориентация към официална държавна политика, участието на България в „Партньорство за мир“, реформата на системата за отбрана, Косовската криза, поканата от Пражката среща на върха през 2002 г., преговорите и ратификацията на Северноатлантическия договор. Особено внимание е отделено на проблемите, перспективите и обществените надежди, свързани с членството. Основната теза е, че присъединяването не е резултат от еднократно решение, а от натрупване на политически, институционални и военни промени, които постепенно превръщат евроатлантическата ориентация от спорна идея в стратегически избор.

Abstract: The article examines the historical and political process that led to the accession of the Republic of Bulgaria to NATO on 29 March 2004. It traces the transition from the initial political idea of Euro-Atlantic orientation to an official state policy, Bulgaria’s participation in the Partnership for Peace, defence reform, the Kosovo crisis, the invitation issued at the 2002 Prague Summit, the accession negotiations and the ratification of the North Atlantic Treaty. Particular attention is paid to the problems, prospects and public hopes associated with membership. The central argument is that accession was not the result of a single decision, but of accumulated political, institutional and military transformations that gradually turned Euro-Atlantic orientation from a contested idea into a strategic choice.

НАЧАЛОТО…
Присъединяването на Република България към Организацията на Северноатлантическия договор на 29 март 2004 г. е един от най-значимите резултати от политическата трансформация, започнала след края на социалистическия период. То не представлява изолирано дипломатическо решение, взето в началото на XXI век, а завършва продължил повече от десетилетие процес на преосмисляне на мястото на страната в европейската и евроатлантическата система за сигурност. 
В този смисъл членството в НАТО следва да бъде разглеждано едновременно като резултат от вътрешнополитически избор, адаптиране на българските институции и въоръжените сили към нова среда за сигурност и постепенно преодоляване на наследството на Студената война.
Историческата отправна точка на този процес може да бъде търсена още през 1990 г., когато въпросът за бъдещата военно-политическа ориентация на България започва да се отделя от дотогавашната безалтернативна принадлежност към съветския военно-политически модел [1]. 
Първите години на прехода не дават основание да се говори за непосредствено и единодушно ориентиране към НАТО. Напротив, въпросът за сигурността остава свързан с редица нерешени проблеми – бъдещето на Българската армия, отношенията с Русия, съдбата на Варшавския договор, характера на гражданския контрол върху въоръже-ните сили, финансовите възможности на държавата и обществените нагласи [2].
Поради това пътят към НАТО трябва да бъде изследван не като предварително предопределена историческа линия, а като постепенно формирал се политически избор.
Важна първа стъпка е участието на България в програмата „Партньорство за мир“. България подписва Рамковия документ на програмата на 14 февруари 1994 г. с подписа на президента Желю Желев [3]. Самата инициатива е предложена от НАТО на срещата на върха на 10–11 януари 1994 г. и е предназначена да развива политическите и военните връзки между Алианса и държавите партньори [4].
Тази стъпка има значение, което надхвърля чисто дипломатическите отношения. Тя създава възможност България постепенно да придобива практически опит в сътрудничеството с НАТО, да адаптира своите институции и въоръжени сили и да започне да разглежда сигурността извън традиционните рамки на Варшавския договор.
През 1997 г. настъпва важна промяна.  На 17 февруари служебното правителство на Стефан Софиянски официално заявява стремежа на страната към пълноправно членство в НАТО, а на 17 март Министерският съвет приема Национална програма за подготовка и присъединяване на Република България към НАТО [5]. 
На 8 май Народното събрание приема Декларация за национално съгласие, с която политическата подкрепа за членството получава парламентарно измерение [6].
На 29 януари 1997 г. президентът Петър Стоянов заявява пред Северноатлантическия съвет необходимостта България да се движи към интеграция в евроатлантическите структури, като поставя акцент върху реалните реформи, а не само върху политическите декларации.
Тук се намира един от съществените повратни моменти в развитието на българската политика за сигурност. Ако през 1990 г. членството в НАТО може да бъде определено като идея, а през 1994 г. участието в „Партньорство за мир“ – като форма на сближаване, то през 1997 г. евроатлантическата интеграция вече започва да се превръща в официално заявена стратегическа цел.
Това развитие обаче не означава, че проблемите са решени. Напротив, от този момент нататък възниква нов въпрос: може ли България не само политически да заяви желание за членство, но и да извърши необходимата трансформация, за да бъде приета като надежден бъдещ съюзник?
Постепенното приближаване към НАТО изисква промени не само във външната политика, но и в самата държавна система. Появява се важна връзка с началото на прехода. През 1990 г. политическият дебат започва с деполитизацията на армията. През следващото десетилетие въпросът вече се развива в друга посока: как деполитизираната армия да бъде превърната в съвременна, професионална и оперативно съвместима армия на демократична държава?
Това не е само технически въпрос. Преструктурирането на въоръжените сили означава съкращаване на числеността, промяна на командната структура, модернизация, нови изисквания към кадровия състав и различно разбиране за ролята на военнослужещия. Същевременно реформата има и социална цена – съкращенията засягат военнослужещи, гарнизони, военни предприятия и цели местни общности.
Следователно подготовката за НАТО не може да бъде разглеждана единствено като изпълнение на външни изисквания. Тя представлява дълбока вътрешна трансформация на българската система за отбрана. Изследванията върху българската отбранителна реформа показват, че процесът включва не само преструктуриране и намаляване на числеността, но и въвеждане на нови механизми за планиране, програмиране, бюджетиране, прозрачност и отчетност [7].
Създаденият през 1994 г. от НАТО  проект „Партньорството за мир“ (PfP / ПзМ) е да послужи за практическо двустранно сътрудничество между отделните евроатлантически партньорски държави и НАТО. Цел - да намали заплахите за мира, да увеличи стабилността, да изгради засилени отношения на сигурност между НАТО и страните, които не са членки на евроатлантическата зона. Не е отбранителен съюз и страните членки на НАТО могат индивидуално да решат дали да изпратят военна помощ в областта на военната сигурност и отбрана.
През април 1999 г. НАТО създава Membership Action Plan (MAP) – План за действие за членство [8]. България и останалите държави, стремя-
щи се към членство, използват този механизъм като рамка за подготовка.
MAP обхваща политически и икономически въпроси, отбранителни и военни въпроси, ресурсни въпроси, сигурност и правни аспекти [9].
Това е съществено, защото показва, че членството не се основава единствено на политическо желание. То е свързано с проверима способност на държавата да изпълнява задълженията на съюзник.
ПРОБЛЕМИТЕ – МЕЖДУ ПОЛИТИЧЕСКАТА ВОЛЯ И РЕАЛНИТЕ ВЪЗМОЖНОСТИ
Един от най-важните въпроси в българския път към НАТО е разминаването между политическата цел и ресурсните възможности.
България излиза от социалистическия период с голяма по численост армия, значителна военна инфраструктура и въоръжение, произвеждано и поддържано преимуществено по съветски стандарти. Преходът към нов модел изисква едновременно съкращаване, модернизация и промяна на организацията.
Тук се появява един от парадоксите на прехода: необходимо е да се намали армията, за да стане тя по-ефективна, но намаляването изисква значителни финансови и социални ресурси.
Следователно реформата не е проста последица от политическото решение за НАТО. Тя е самостоятелен сложен процес, в който се сблъскват военни потребности, бюджетни ограничения, социални интереси и политически съображения.
Изследванията на реформата показват, че именно периодът 1997–2004 г. е решаващ за структурното преобразуване на въоръжените сили. Особено значение придобива „План 2004“, който поставя цели за преструктуриране, оптимизиране на числеността и развитие на способности, съвместими с изискванията на НАТО [10].
Друг проблем е общественото възприемане на промяната. За част от българското общество НАТО постепенно се превръща в символ на демократичния и европейския избор. За друга част обаче то остава свързано с опасенията от загуба на суверенитет, участие във военни операции извън непосредствените национални граници и влошаване на отношенията с Русия.
Тези различия показват, че евроатлантическата интеграция не е само институционален и военен процес. Тя е и процес на промяна в обществените представи за националната сигурност.
КОСОВСКАТА КРИЗА – ИЗПИТАНИЕ ЗА БЪЛГАРСКАТА ПОЛИТИКА ЗА СИГУРНОСТ
Косовската криза от 1998–1999 г. се превръща в едно от най-сериозните изпитания за българската външна политика и политика за сигурност в периода непосредствено преди решаващия етап от кандидатурата за НАТО.
Тя поставя България в сложна ситуация, при която трябва да бъдат съчетани няколко различни интереса – поддържането на регионалната стабилност, отношенията със съседните държави, стремежът към евроатлантическа интеграция и традиционно важните отношения с Русия.
Кризата има особено значение и поради географското положение на България. Военните действия в непосредствена близост до страната показват, че след края на Студената война заплахите за националната сигурност не са изчезнали. 
За България 1999 г. е важна и по друга причина. Войната в Косово поставя въпроса не само „с кого“ трябва да бъде страната, но и какви рискове и отговорности произтичат от избраната посока.
На 28 април 1999 г. чрез размяна на дипломатически ноти е сключено споразумение между България и НАТО за транзитно преминаване през българското въздушно пространство на въздухоплавателни средства на НАТО в рамките на операция „Съюзна сила“ [11]. 
Кабинетът на Иван Костов взема тежко решение. На  свой ред Народното събрание разглежда въпроса в началото на май 1999 г., като първото гласуване на законопроекта е проведено при значителни политически разногласия [12].
Това решение предизвиква значителен обществен и политически дебат. За неговите поддръжници то е израз на последователна евроатлантическа ориентация и на разбиране, че сигурността на България е неразривно свързана със стабилността на региона. За противниците му то поражда опасения, че страната може да бъде въвлечена във военен конфликт, без да е член на Алианса и без да разполага с гаранциите, които произтичат от членството.
Така Косовската криза показва една от основните особености на българския път към НАТО: политическата ориентация към Алианса се оформя преди самото членство, но именно тогава обществото започва по-ясно да разбира, че съюзническата сигурност е свързана и със съюзнически задължения. Членството предполага и способност, и готовност България да участва в общата политика за сигурност.
ПОКАНАТА ОТ ПРАГА – КОГАТО ПЕРСПЕКТИВАТА СЕ ПРЕВРЪЩА В КОНКРЕТНА ЦЕЛ
21–22 ноември 2002 г. се превръщат в решаващи дати. На срещата на върха в Прага държавите от НАТО официално канят България, Естония, Латвия, Литва, Румъния, Словакия и Словения да започнат преговори за присъединяване [13].
Поканата има огромно политическо значение, но не представлява автоматично членство. НАТО определя следващите етапи: преговори, писма за намерение, подписване на протоколите за присъединяване и тяхната ратификация от държавите членки [14].
Следователно между поканата и членството съществува още един важен период, през който България трябва да докаже, че политическите обещания могат да бъдат превърнати в устойчиви институционални резултати.
На 29 януари 2003 г. започват официалните преговори за присъединяване. Те са насочени към потвърждаване на готовността и способността на поканените държави да изпълняват политическите, правните и военните задължения на членството [15].
Този етап показва една съществена особеност на разширяването на НАТО: кандидатът не е просто „избиран“, а трябва да докаже своята готовност.
ПРОБЛЕМИТЕ НА ПОСЛЕДНИЯ ЕТАП
След поканата от Прага пред България остават редица проблеми.
На първо място стои реформата на отбраната. Необходимо е да бъде продължено преструктурирането на въоръжените сили, да се повиши оперативната съвместимост и да се осигури способност за изпълнение на съюзнически задачи.
На второ място стои въпросът за финансовите ресурси. Модернизацията на армията изисква значителни средства, докато българската икономика все още се намира в процес на преодоляване на последиците от прехода.
На трето място се появява проблемът за политическата и институционалната устойчивост на реформите. НАТО очаква не само еднократно изпълнение на определени условия, а продължаване на реформите и след приемането.
При посещението си в България на 17 февруари 2003 г. генералният секретар на НАТО лорд Джордж Робъртсън приветства поканата за членство, но едновременно с това посочва области, в които страната трябва да продължи да напредва – включително реформата в отбраната, контрола върху износа на оръжие, борбата с организираната престъпност и корупцията и интеграцията на малцинствата [16].
Този показва, че НАТО разглежда подготовката за членство като много по-широк процес от чисто военната реформа.
ПОДПИСВАНЕТО И РАТИФИКАЦИЯТА НА ДОГОВОРА
На 26 март 2003 г. са подписани протоколите за присъединяване на седемте поканени държави [17]. Протоколите представляват изменения към Северноатлантическия договор и трябва да бъдат ратифицирани от всички държави членки.
За България започва последната институционална фаза.
На 18 март 2004 г. Народното събрание разглежда и ратифицира Северноатлантическия договор [18].
Ратификацията е повече от формално юридическо действие. Тя представлява институционалното потвърждение на избора, който постепенно се е оформял през предходните четиринадесет години [19].
29 МАРТ 2004 г. – КРАЙ НА ЕДИН ПРОЦЕС И НАЧАЛО НА НОВ
На 29 март 2004 г. България официално става член на НАТО, след като депозира инструмента си за присъединяване към Северноатлантичес-кия договор пред правителството на Съединените американски щати, което е депозитар на договора. Заедно с България в същия ден членове на Алианса стават още шест държави – Естония, Латвия, Литва, Румъния, Словакия и Словения [20].
Историческото значение на тази дата не трябва да бъде ограничавано до дипломатическия акт.
През 1990 г. България е държава, чиято армия е част от военно-политическата система на Варшавския договор.
През 2004 г. тя става член на организацията, която по време на Студената война е основният военно-политически противник на Варшавския договор.
Това е огромна геополитическа трансформация.
Но членството не заличава автоматично всички проблеми, натрупани през прехода. То променя характера им.
ПЕРСПЕКТИВИТЕ – КАКВО ОЧАКВАШЕ БЪЛГАРИЯ ОТ НАТО?
Очакванията към членството могат условно да бъдат разделени на няколко групи.
Първата е свързана с националната сигурност. Членството в НАТО се възприема като възможност България да получи гаранции в рамките на системата на колективната отбрана и да не остане сама пред потенциални външни заплахи.
Втората перспектива е политическа. Членството означава трайно включване в институционална система, основана върху демократични ценности, политически консултации и колективно вземане на решения.
Третата е военната перспектива. Българската армия трябва да продължи модернизацията и адаптацията си, но вече не като армия на държава извън системата на колективната отбрана, а като част от тази система.
Четвъртата е международната. Членството променя мястото на България в европейската и евроатлантическата система за сигурност и увеличава възможностите за участие в процесите на колективно вземане на решения.
Но всяка перспектива има и обратна страна. Членството означава не само защита, но и задължения. България трябва да участва в общите усилия за сигурност, да поддържа необходимите отбранителни способности и да поема своята част от съюзническата отговорност. Самият MAP поставя акцент върху споделянето на отговорности, разходи и ползи и върху участието в процеса на консултации и вземане на решения [21].
НАДЕЖДИТЕ – МЕЖДУ ОЧАКВАНОТО И РЕАЛНОТО
Думата „надежди“ в заглавието не е случайна. Тя позволява да бъде разгледан не само институционалният процес, но и човешкото и общественото измерение на промяната.
През 90-те години за значителна част от българското общество НАТО е символ на принадлежност към демократичния Запад. За други то е символ на отказ от традиционните отношения с Русия. За трети – гаранция за сигурност и възможност България да не бъде отново оставена в периферията на Европа.
Тези различни очаквания не могат да бъдат сведени до една обща формула.
Именно затова следва да се прави разлика между историческия избор за членство и очакванията, които обществото възлага върху този избор.
Членството не може само по себе си да реши икономическите проблеми, да модернизира автоматично армията или да премахне всички външнополитически рискове. То създава рамка, в която тези проблеми могат да бъдат решавани по различен начин.
В този смисъл най-голямата надежда, свързана с НАТО, може да бъде определена като надежда за трайност на избора – България да не се върне към модел на изолация, едностранна зависимост или политическа несигурност.
РАВНОСМЕТКАТА
Погледнат от дистанцията на историческото време, пътят към НАТО представлява един от най-дълбоките институционални процеси на българския преход.
Той започва с политически идеи, които през 1990 г. изглеждат далечни и спорни.
Продължава с установяването на отношения с НАТО и участието в „Партньорство за мир“.
Преминава през реформата на армията, промените в системата за сигурност и изпитанията на Косовската криза.
През 1997 г. евроатлантическата ориентация придобива ясно политическо и парламентарно измерение.
През 1999 г. MAP превръща подготовката за членство в структуриран процес на реформи.
През 2002 г. перспективата става конкретна с поканата от Прага.
През 2003 г. започва последната институционална процедура.
На 18 март 2004 г. Народното събрание ратифицира Северноатлантическия договор.
На 29 март 2004 г. България става член на НАТО.
Тази последователност показва, че членството не е резултат от едно решение на едно правителство. То е резултат от натрупване на политически решения, институционални промени, международни обстоятелства и продължила години евроатлантическа ориентация. Българското Министерство на външните работи по-късно определя присъединяването като стратегическа цел и важен стимул за провеждането на реформи [22].

ЗАКЛЮЧЕНИЕ
Приемането на Република България в НАТО през 2004 г. представлява едновременно крайна точка на един дълъг политически процес и начало на нов етап в развитието на националната сигурност.
Проблемите по пътя към членството показват, че евроатлантическата интеграция не е била автоматична. Необходими са политическа воля, институционални реформи, преобразуване на въоръжените сили и готовност за поемане на международни ангажименти.
Перспективите, свързани с членството, са значителни – укрепване на националната сигурност, участие в система за колективна отбрана, политическо утвърждаване и по-тясно включване на България в евроатлантическата общност.
Надеждите обаче трябва да бъдат разглеждани критично. НАТО не е заместител на националната политика за сигурност. Съюзническата гаранция не отменя необходимостта от национални отбранителни способности. Членството не освобождава държавата от отговорност, а я поставя в система на споделена отговорност.
В този смисъл историческото значение на 29 март 2004 г. може да бъде определено не просто като присъединяване към една международна организация. Това е завършване на фундаментална промяна в разбирането за мястото на България в системата на европейската и международната сигурност.
Ако през 1990 г. основният въпрос беше как да бъде преодоляна политическата зависимост на армията и каква да бъде нейната роля в новата демократична държава, през 2004 г. въпросът вече е как България да бъде пълноправен и надежден участник в общата система за сигурност.

Този исторически преход от надеждата за промяна към отговорността на членството маркира не само трансформацията на армията, но и пълния завършек на демократичното ѝ преосмисляне.

